b'\n_START_ARTICLE_\nRobertas Zenek\xc4\x97\n_START_PARAGRAPH_\nRobertas Vilhelmas Zenek\xc4\x97 (vok. Robert Wilhelm Sennecke; 1885\xc2\xa0m. vasario 12 d. Piritce (dab. Py\xc5\xbeic\xc4\x97 (lenk. Pyrzyce) Lenkijoje)\xc2\xa0\xe2\x80\x93 1940\xc2\xa0m. bir\xc5\xbeelio 8 d. Liubene (vok. L\xc3\xbcbben (Spreewald)) \xe2\x80\x93 vokie\xc4\x8di\xc5\xb3 spaudos fotografas ir maratono b\xc4\x97gikas.\n_START_SECTION_\nBiografija\n_START_PARAGRAPH_\nPrasid\xc4\x97jus Pirmajam pasauliniam karui, nuo 1914 m. tarnavo karini\xc5\xb3 prane\xc5\xa1im\xc5\xb3 ra\xc5\xa1ytoju (dar prie\xc5\xa1kariu buvo u\xc5\xbesirekomendav\xc4\x99s \xc5\xbeurnalistikoje). Buvo pasi\xc5\xb3stas \xc4\xaf vokie\xc4\x8di\xc5\xb3 karini\xc5\xb3 patar\xc4\x97j\xc5\xb3 grup\xc4\x99 Osman\xc5\xb3 imperijoje, kur formaliai priklaus\xc4\x97 turk\xc5\xb3 kariuomenei ir ne\xc5\xa1iojo atitinkam\xc4\x85 uniform\xc4\x85._NEWLINE_Po karo jis \xc4\xafk\xc5\xabr\xc4\x97 fotografijos paslaugas teikian\xc4\x8dias agent\xc5\xabr\xc4\x85 Internationaler Illustrations-Verlag, kuri palaipsniui i\xc5\xa1sivyst\xc4\x97 \xc4\xaf savo srityje pirmaujan\xc4\x8di\xc4\x85 \xc4\xafmon\xc4\x99. Fotografijos buvo teikiamos tiek Vokietijos, tiek ir u\xc5\xbesienio \xc5\xbeurnalams bei laikra\xc5\xa1\xc4\x8diams.   _NEWLINE_Norint savalaikiai nuotraukose u\xc5\xbefiksuoti \xc4\xafvairius \xc4\xafvykius ir i\xc5\xa1skirtines asmenybes agent\xc5\xabra samd\xc4\x97 b\xc5\xabr\xc4\xaf fotograf\xc5\xb3, o pats R.Zenek\xc4\x97 daugiau specializavosi sporto sferoje._NEWLINE_1928 m. jo sveikatos b\xc5\xabkl\xc4\x97 staiga pablog\xc4\x97jo, buvo ver\xc4\x8diamas \xc4\xafmon\xc4\x99 perleisti karin\xc4\x97s foto ir kino agent\xc5\xabros BUFA buvusiam vadovui Johanui Varningui. 1931 m. R. Zenek\xc4\x97 galutinai susirgo sunkia psichine liga ir visam laikui atsid\xc5\xabr\xc4\x97 ligonin\xc4\x97je. Dukters Editos bandymas perimti t\xc4\x97vo veikl\xc4\x85 nebuvo s\xc4\x97kmingas ir 1936 m. fotoagent\xc5\xabrai buvo paskelbtas bankrotas. Turtingas nuotrauk\xc5\xb3 archyvas pateko \xc4\xaf priva\xc4\x8dias rankas, o dalis i\xc5\xa1likusi\xc5\xb3 fotonegatyv\xc5\xb3 \xc5\xa1iuo metu saugoma Carl und Liselott Diem-Archiv rinkinyje Auk\xc5\xa1tojoje sporto mokykloje Kelne.\n_START_SECTION_\nSportininkas\n_START_PARAGRAPH_\nApie R.Zenek\xc4\x97s sportin\xc4\x99 karjer\xc4\x85 i\xc5\xa1liko nedaug duomen\xc5\xb3. \xc5\xbdinoma, kad jis priklaus\xc4\x97 Berlyno SC Komet sporto klubui. Atstovavo Vokietij\xc4\x85 1906 m. vasaros olimpin\xc4\x97s \xc5\xbeaidyn\xc4\x97se At\xc4\x97nuose, bet auk\xc5\xa1to rezultato nepasiek\xc4\x97. V\xc4\x97liau nuo aktyvaus sportavimo nutolo.'